Fidelio - Edu-Art - Mit jelent az irgalom? Mutasd meg filmben!
2016.08.04. 14:27 Programkereső
A jezsuita rend idén 20 éve minden évben meghirdeti tematikus filmes pályázatát amatőr alkotóknak és filmes tanulmányokat folytató hallgatóknak. Idén az Irgalmasság évéhez kapcsolódóan az irgalom témát jelölték meg a szervezők, erre várják a nevezők filmjeit és fotóit, ugyanis a filmszemléhez fotópályázat is társul, melynek nyertese részt vesz a Port.hu Profissimo programban. A szervező intézmény, a Faludi Ferenc Akadémia kiemelt feladatának tartja, hogy elősegítse a magyar és a külföldi fiatal filmesek párbeszédét. Abban szeretné leginkább motiválni őket, hogy egymás felé és a világ felé megértéssel, a társadalmi problémák felé érzékeny figyelemmel forduljanak. A fesztivállal kiemelt lehetőséget biztosítanak arra, hogy ezek a különböző hátterű kreatív emberek megismerkedjenek egymással, illetve a filmes és fotós szakmával.
A jubileum alkalmából az akadémia szeptembertől retrospektív vetítésekkel is készül, bemutatva az eddigi évek kiemelkedő műfaji filmjeit és alkotóit. Továbbá az eddigi évekhez hasonlóan lehetőséget biztosítanak arra, hogy az alkotók fejlesszék tudásukat és szakmai konzultáción vegyenek részt a zsűritagokkal. A nevezés díjtalan, kortól függetlenül minden amatőr alkotó vagy filmes, illetve fotós képzésben résztvevő tanuló alkotását várják október 3-ig a film@faludiakademia.hu címre.További részleteket a http://faludiakademia.hu/ oldalon olvashatsz. Iratkozzon fel hírlevelünkre, és postázzuk önnek a kultúrát!